വീടുകള്ക്ക് മുകളിലേക്ക് പാറക്കല്ല്: ശാസ്ത്രീയ പരിശോധന വേണമെന്ന് ജിയോളജി വകുപ്പ് ഉപ്പുതറ: പുരയിടത്തില്നിന്ന് വീടുകള്ക്ക് മുകളിലേക്ക് പാറക്കല്ലുകള് വീഴുന്ന സംഭവത്തില് കൂടുതല് ശാസ്ത്രീയ പരിശോധന ആവശ്യമെന്ന് ജിയോളജി വകുപ്പ്. സാധാരണ മണ്തിട്ടകളില്നിന്ന് കല്ലുകള് തെറിച്ചുവീഴാറുണ്ട്. എന്നാല് ഭൂമിയില്നിന്ന് കല്ല് ഉയര്ന്നുപൊങ്ങി വീടിന് മുകളില് വീഴുന്നതായി കണ്ടിട്ടില്ലെന്ന് ജിയോളജി വകുപ്പിലെ ഡോ. സുനില് കുമാര് പറഞ്ഞു. ഭൂഗവേഷണ സംഘം രണ്ടു മണിക്കൂറോളം നടത്തിയ പരിശോധനയില് ഒന്നുംതന്നെ കണ്ടത്താനായില്ല. കല്ലുകള് ഫോറന്സിക് പരിശോധനയ്ക്ക് അയക്കുമെന്നും പോലീസിന്റെ സഹായവും തേടുമെന്നും ഡോ. സുനില് കുമാര് പറഞ്ഞു. മഴക്കാലത്ത് പാറപ്പുറത്തുള്ള താമസം ഇവിടുത്തെ കുടംബാംഗങ്ങള്ക്ക് അപകടകരമാണന്നും അദ്ദേഹം കൂട്ടിച്ചേര്ത്തു. വളകോട് പുളിങ്കട്ട പാറവിളയില് സെല്വരാജിന്റെയും, സുരേഷിന്റെയും വീടിനു മുകളിലേക്കാണ് പാറക്കല്ലുകള് വീഴുന്നത്. ഈ മാസം രണ്ടാം തീയതി മുതലാണ് വീടുകള്ക്ക് മുകളിലേക്ക് പാറക്കഷണങ്ങള് വീഴാന് തുടങ്ങിയത്. ആദ്യം രാത്രിയിലാണ് പാറക്കല്ലുകള് വീടിന് മുകളില് വീണത്. തുടര്ദിവസങ്ങളിലും പാറക്കല്ലുകള് വീഴാന് തുടങ്ങിയതോടെ വാഗമണ് പോലീസില് പരാതി നല്കി. പോലീസ് സമീപത്തെല്ലാം പരിശോധന നടത്തിയശേഷം വീട് പരിശോധിക്കുന്നതിനിടയില് പാറക്കല്ലുകള് വീണത് പോലീസുകാരെ അത്ഭുതപ്പെടുത്തുകയും ചെയ്തു. ഇത് മാധ്യമങ്ങളില് വാര്ത്ത ആയതോടെയാണ് ഭൂഗവേഷണ സംഘം എത്തി പരിശോധന നടത്തിയത്. ശനിയാഴ്ച മുതല് കല്ലേറുണ്ടായിട്ടില്ല. മനുഷ്യരാണോ ഇതിനു പിന്നിലെന്ന് ഗവേഷകസംഘത്തിന് സംശയവുമുണ്ട്. രണ്ടാം തീയതി ആരംഭിച്ച കല്ലേറിന് ഇപ്പോള് ശമനം വന്നിരിക്കുകയാണ്.